M. Dzurinda, predseda vlády SR: (2001-09-06):
Nebudem príliš dlho hovoriť o role tretieho sektora, pretože domnievam sa, že by som nosil drevo do lesa. Poviem iba, že podstatou predkladaného návrhu je vyčleniť 1,5 mld. Sk z očakávaných príjmov z privatizácie na kapitálové posilnenie nadačného sektora, chcem zvýrazniť kapitálové. Tieto peniaze budú uložené na zvláštny účet, tzv. Nadačný investičný fond. Odtiaľ sa prostriedky prerozdelia medzi nadácie podľa prísnych kritérií formou otvorenej verejnej súťaže, opäť by som podčiarkol formou otvorenej verejnej súťaže. Štát bude zákonnými prostriedkami vykonávať akurát kontrolu nad náležitým spravovaním tohto fondu. Nadácie teda nedostanú peniaze na spotrebu, ale výlučne na kapitálové posilnenie svojho majetku. Výnosy z takto uložených peňazí budú nadácie rozdeľovať neziskovým organizáciám na konkrétne projekty. Je teda jasné, že vyčlenená suma z prostriedkov získaných v privatizácii zostane v podstate navždy uložená v banke a bude vlastne zarábať peniaze, z ktorých budú mimovládne organizácie financovať svoje verejnoprospešné aktivity. Opakujem ešte raz, peniaze sa nerozplynú na spotrebu, ale budú vyrábať ďalšie peniaze. A výnosy z tohto kapitálového vkladu budú použité na verejnoprospešné aktivity. Mimovládne organizácie budú tieto peniaze spravovať, tak ako som povedal, podľa predpisov, ktoré budú, samozrejme, pod verejnou aj štátnou kontrolou. Stretol som sa s námietkou, alebo s obavou, že by tieto peniaze mohli byť použité na financovanie politických strán blízke možno tretiemu sektoru. Tak to som z radov opozície zachytil. Tu by som teda chcel zdôrazniť, že podľa platného zákona o nadáciách je z jednej strany zakázané financovanie politických strán a hnutí, ale z druhej strany, ak by sme schválili návrh na kapitálové posilnenie tretieho sektora z výnosov z privatizácie, prvé zmluvy by boli podpísané najskôr na budúci rok, v roku 2002, a prvé výnosy teda by bolo možné rozdeľovať až v roku 2003, teda dávno po parlamentných voľbách. Chcem ešte zdôrazniť to, čo je, myslím, veľmi dôležité, a síce, že na Slovensku už dnes pôsobí viac ako 17 tisíc občianskych združení, nadácií, neinvestičných fondov, neziskových organizácií, že v tomto sektore je zamestnaných asi 20 tisíc ľudí a pracuje v ňom okolo 150 tisíc dobrovoľníkov. Všetci, ktorí sa pohybujete v zahraničí, viete, akú dobrú povesť má tretí mimovládny slovenský sektor. Pritom všetkom ale pravda je taká, že doposiaľ tento sektor predstavuje iba 1 % podielu na hrubom domácom produkte alebo zamestnanosti, pričom v krajinách Európskej únie je to až okolo 7 %. Predpokladáme, že práve riešením, na ktoré sa pýtate, aj na Slovensku privodíme stav, že rola tretieho sektora, sektora, ktorý pôsobí vyslovene neziskovo v mnohých dobročinných, charitatívnych, neziskových činnostiach, sa bude posilňovať, čo bude na prospech všetkých občanov Slovenskej republiky. Toľko, pán poslanec. J. Migaš, predseda NR SR: Pán poslanec, chcete položiť doplňujúcu otázku? Nech sa páči. J. Cuper, poslanec: Pán Dzurinda, ja nezdieľam s vami váš optimizmus, čo sa týka pohľadu na organizácie tretieho sektora, a odcitujem vám z dnešných novín, čo píše časopis The Economist, ktorý v súvislosti s úspechom antiglobalistických organizácií tretieho sektora upozorňuje na nebezpečenstvo presunu moci do nikým nevolených skupín, ktoré nikomu neskladajú účty. Pán Dzurinda, ja sa vás chcem opýtať, komu skladá účty pán Demeš a pani Woleková, ktorí sú vašimi blízkymi priateľmi. Ich organizácie nás počas volieb v roku 1989 vo váš prospech prenasledovali, kazili naše mítingy, otravovali nám život... J. Migaš, predseda NR SR: Pán poslanec, 1998 asi. J. Cuper, poslanec: ... občanom tohto štátu, jednoducho klamali ľudí vo váš prospech tak ako vy. A teraz sa im chcete odmeniť, keď už vám pomohli získať moc, tak nech sa im odmení ten, kto ich založil, kto ich financoval, aby mu pomohli, vďaka vašim a ich klamstvám dostať ekonomiku pod ich kontrolu. Vy sám ste povedali 23. 4. 1993, že peniaze z privatizácie sa nemajú prejedať, že sa má dať možnosť aj domácim ľuďom, aby sa podieľali na privatizácii, pričom vy ste ich vylúčili z privatizácie. Jednoducho ste nechali ukradnúť všetky majetky, ktoré boli vytvorené aj vďaka našim daniam, daniam našich otcov, našim majetkom, ktoré nám komunisti ukradli, dali ste všetky... J. Migaš, predseda NR SR: Pán poslanec, 5 sekúnd ešte máte. J. Cuper, poslanec: ... do zahraničných rúk, i keď ste pred tromi rokmi kričali, že ich do zahraničných rúk netreba dať. Zbytok chcete dať, samozrejme, ešte tretiemu sektoru. Takže ja sa vás pýtam.... J. Migaš, predseda NR SR: Pán poslanec. Vypnite mikrofón. Čas uplynul. Nech sa páči, predseda vlády bude reagovať. Presne s rokovacím poriadkom čas uplynul. Nech sa páči, pán predseda vlády, reagujte.